**Suomen Partiolaiset – Finlands Scouter ry:n ja Suomen Suunnistusliitto ry:n lausunto koskien liikenne- ja viestintäministeriön luonnosta hallituksen esitykseksi yksityistielaiksi ja eräiksi siihen liittyviksi laeiksi**

Suomen Partiolaiset – Finlands Scouter ry kiittää liikenne- ja viestintäministeriötä mahdollisuudesta tulla kuulluksi yksityistielain kokonaisuudistuksessa. Lausunto on laadittu yhteistyössä Suomen Suunnistusliitto ry:n kanssa.

Suomen Partiolaiset –Finlands Scouter ry (SP-FS) on Suomen suurin nuorten vapaaehtoisjärjestö, jolla on 65 000 jäsentä. SP-FS on keskusjärjestö, jonka jäsenenä on 10 partiopiiriä ympäri Suomea sekä valtakunnallinen Finlands Svenska Scouter rf (FiSSc). Partiotoimintaa harjoitetaan 750 lippukunnassa eli partion paikallisyhdistyksessä ympäri maan. Partiotoiminta on sekä jokamiehenoikeuksien puitteissa tapahtuvaa retkeilyä että erilaisten tapahtumien järjestämistä. Vuosittain partiolaiset leireilevät ja retkeilevät metsissä noin 150 000 leirivuorokauden verran. Suunnistusta harrastaa yhteensä noin 45 000 aikuista ja 15 000 nuorta. Suomen Suunnistusliitto ry tukee 340 jäsenseuransa toimintaa. Suunnistajat ja partiolaiset ovatkin toimintansa luonteen vuoksi merkittävä teiden käyttäjäryhmä.

Suomen Partiolaiset – Finlands Scouter ry (SP-FS) ja Suomen Suunnistusliitto ry katsovat, että lain tavoite säädösten selkeyttämisestä ja ymmärrettäväksi tekemisestä on hyvä. Esityksen mukaan ulkopuolisten on lähtökohtaisesti saatava lupa yksityistien käytölle ja tällaisesta käytöstä voidaan periä maksu. Lupaa tien käyttämiseen ei kuitenkaan jatkossakaan tarvittaisi toimintaan, joka ei selvästi lisää tien kunnossapitokustannuksia. Lain perusteluissa on mahdollisimman selkeästi määriteltävä, mitä tarkoitetaan satunnaisella, toistuvalla tai jatkuvalla käytöllä. Tapaukset, joissa tienkäytöstä voidaan määrätä käyttömaksu, tulee määritellä selkeästi. Maksuille on osoitettava selkeä käyttöön liittyvä peruste, jonka tulee johtua selkeästi osoitetusta kulumisen lisääntymisestä. On tärkeää, ettei partiolaisten tai suunnistajien järjestämälle toiminnalle tule tarpeettomia lisäkustannuksia tai rajoitteita.

Partiotoiminnassa nuoret toimivat tapahtumien järjestäjinä sekä retkien vetäjinä, joten uuden lain tulee olla mahdollisimman selkeä ja helppolukuinen, jotta myös nuoret osaavat lukea sitä ja toimia sen mukaisesti.

Esityksen mukaan lupaa tien käyttämiseen ei tarvita jokamiehenoikeuden nojalla tapahtuvaan tai muuhun sellaiseen satunnaiseen tien käyttöön, joka ei selvästi lisää tien kunnossapitokustannuksia. On selvää, että jokamiehenoikeuksien puitteissa tapahtuvaa käyttöä ei jatkossakaan tule rajoittaa millään tavalla.

**Helsingissä 20.3.2017**